‘ไทยพาณิชย์’ฮึดสู้
เข็นเอยูเอ็มธ.ค.เพิ่ม1.9หมื่นล้าน หวังพึ่งธนาคารดันยอดLTF-RMF
15 ธ.ค. 2554

เข็นเอยูเอ็มธ.ค.เพิ่ม1.9หมื่นล้าน หวังพึ่งธนาคารดันยอดLTF-RMF
บลจ.ไทยพาณิชย์ ลุ้นตัวโก่ง หวังพึ่ง FIF กองล่าสุด และ LTF-RMF เข็นเอยูเอ็มเข้าเป้า “โชติกา” ระบุจะต้องหาอีก 1.9 หมื่นล้านบาท มั่นใจฝีมือพนักงานธนาคารไทยพาณิชย์ขายกองทุน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ภายในเดือน ธ.ค.นี้ มีเป้าหมายที่จะเพิ่มสินทรัพย์ภายใต้การบริหาร (เอยูเอ็ม) ให้ได้อีก 1.9 หมื่นล้านบาท จากปัจจุบันที่มีอยู่ประมาณ 5.7 แสนล้านบาท โดยแบ่งเป็นกองทุนรวม 4.68 แสนล้านบาท กองทุนสำรองเลี้ยงชีพ 6.36 หมื่นล้านบาท และกองทุนส่วนบุคคล 3.36 หมื่นล้านบาท 
ทั้งนี้ นางโชติกา ยังกล่าวอีกว่า หากแบ่งตามช่องทางการขายกองทุนที่แบ่งเป็น 2 ประเภท คือ การขายผ่านสาขาธนาคารไทยพาณิชย์ และการขายผ่านตัวแทนขายประเภทสถาบัน เช่น บริษัทหลักทรัพย์ (บล.) รวมทั้งกองทุนส่วนบุคคลและกองทุนสำรองเลี้ยงชีพ จะพบว่าเอยูเอ็มในส่วนที่ขายผ่านสถาบันนั้นสามารถทำตามเป้าหมายที่ตั้งไว้ที่ 1.69 แสนล้านบาทแล้ว ในขณะที่การขายผ่านสาขาธนาคารไทยพาณิชย์ทำได้แล้ว 4 แสนล้านบาท จากเป้าหมายที่ตั้งไว้ 4.19 แสนล้านบาท 
“สำหรับส่วนที่เหลืออีก 1.9 หมื่นล้านบาทนั้น จะมาจากกองทุนเปิดไทยพาณิชย์ โกลบอล เวลท์ ซึ่งเป็นกองทุนที่มีนโยบายลงทุนในสินทรัพย์หลายประเภททั่วโลก ซึ่งอยู่ระหว่างการเปิดจำหน่าย และอีกส่วนหนึ่งจะมาจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ซึ่งตั้งเป้าหมายว่าจะมียอดขายประมาณ 8,000-1 หมื่นล้านบาท มั่นใจว่าพนักงานของธนาคารไทยพาณิชย์จะสามารถทำได้มากกว่าเป้าหมายที่ตั้งไว้” นางโชติกา กล่าว 
อย่างไรก็ตาม เมื่อเปรียบเทียบกับเมื่อสิ้นปี 2553 พบว่ามีการเติบโตขึ้นเพียงเล็กน้อยเท่านั้น โดยสิ้นปี 2553 เอยูเอ็มอยู่ที่ 5.64 แสนล้านบาท ขณะที่เมื่อวันที่ 2 ธ.ค. กองทุนรวมมีสินทรัพย์รวม 4.68 แสนล้านบาท ลดลง 1% กองทุนสำรองเลี้ยงชีพ ณ สิ้นเดือน ต.ค. อยู่ที่ 6.36 หมื่นล้านบาท ลดลง 19% และกองทุนส่วนบุคคล ณ สิ้นเดือน ต.ค. อยู่ที่ 3.36 หมื่นล้านบาท เพิ่มขึ้น 20% ทำให้เอยูเอ็มล่าสุดอยู่ที่ 5.65 แสนล้านบาท